Frp-forslag: Vil fjerne nesten 100 år gammel ordning
At Tine og Nortura er markedsregulatorer er et eksempel på «bukken og havresekken», mener Listhaug. Nå vil Frp avvikle hele ordningen. Det er oppskriften på en svært skadelig situasjon, mener Bondelaget.  I et ferskt lovforslag tar Frp til orde for å avvikle ordningen med markedsregulatorer i landbruket. – Vi ønsker å få slutt på ordningen der du har bukken som passer havresekken, sier Frp-leder Sylvi Listhaug.  Det vil i så fall innebære å fjerne en nesten 100 år gammel byggestein i norsk landbrukspolitikk. Helt siden 1930 har det eksistert ordninger for å sikre balanse i norsk kjøtt- og melkeproduksjon.  I dag er Nortura (kjøtt og egg), Tine (melk) og Felleskjøpet Agri (korn) markedsregulatorer. De skal sørge for stabilitet og at bønder i hele landet får betalt i henhold til jordbruksavtalen.  – Det vi ser resultatet av nå, er at Tine og Nortura ikke greier å gjøre jobben på en god nok måte, sier Listhaug.  – Gjør ikke jobben godt nok Hun viser til den «den siste tids hendelser», med egg- og melkemangel.  Listhaug sier at disse sakene har aktualisert det partiet hennes har tatt til orde for i lang tid – et mindre regulert norsk landbruk.  Leder Bjørn Gimming i Norges Bondelag mener Frp-lederens analyse er gal. – Dette har ingenting med markedsregulering å gjøre. Tine og Nortura har gjort nettopp det de skal gjøre i en situasjon hvor det er blitt produsert for lite, nemlig å gi råd til staten om å åpne opp for mer import, sier han.  Listhaug er ikke overbevist.  – Jeg mener det er all grunn til å gi en del av skylden til markedsregulator.  Frp-lederen viser til kritikk fra Q-Meieriene og Orkla om dårlig informasjon fra Tine, pluss at bønder fremdeles har betalt overproduksjonsavgift «når det i prinsippet var underdekning på melk».  – Summen er at markedsregulatorene har gjort en for dårlig jobb. Hvorfor Bondelaget hele tiden skal holde hånden unnskyldende over, det klarer jeg ikke å se.  – Vi har hatt ett prosent for lite melk. Er det et så stort problem at man bør kaste rundt på hele systemet?  – Dette systemet fungerer ikke godt nok. Landbruket er altfor gjennomregulert. Vi har tidligere fjernet markedsregulatorordningen på andre områder innen landbruket. Nå er tiden kommet for å frata Tine og Nortura denne rollen. Tror på mer til bøndene I et landbruk uten markedsregulatorer vil produksjon og priser bestemmes av markedet alene. Det har Listhaug tro på at vil fungere godt.  – På områder som kyllingproduksjon, eller innenfor grøntsektoren, har man ingen ordning med markedsregulator. Vi mener det fint kan fjernes på melk og kjøtt også.  – Formålet bak dagens system er å sikre like priser over hele landet, betaling til bønder og forsyning til alle forbrukere. Ser dere noen faremomenter ved å skrote systemet?  – Nei, vi mener dette vil ha positivt utslag. Det er et paradoks at bøndenes betaling står nokså på stedet hvil mens prisene i butikken øker jevnt og trutt. Vi tror at å fjerne markedsregulatorordningen, så vi får et mer normalt marked, kan bidra til at bøndene sitter igjen med mer.  Det gjør ikke Gimming.  – Det her er oppskriften på en svært skadelig situasjon – for bonden og for forbrukeren, sier han.  Sterk motstand fra Bondelaget Frps forslag går «helt på tvers» av det bonden og norsk matproduksjon trenger, ifølge Bondelaget-lederen.  – Det å ha en effektiv markedsregulering er helt sentralt for at det skal opprettholdes stabilitet og lønnsomhet for bonden, sier han.  Gimming påpeker at uten markedsregulering, ville bondens betaling svingt mye mer.  – Det trengs bare et lite overskudd i et matmarked før prisen faller svært mye.  Og når Listhaug viser til kyllingbransjen for å bevise at man slett ikke trenger noen regulator, snur Gimming opp ned på argumentet.  – Etter at kyllingproduksjonen ble deregulert har den for det første blitt konsentrert i systemene til de tre dagligvarekjedene. I tillegg har produksjonen blitt flyttet inn til sentrale strøk.  Skulle man latt markedene for melk, storfe eller småfe følge etter, så ville det samme skjedd der, sier han. – Da hadde vi ikke vært i stand til å levere på oppdraget med å produsere mat over hele landet. Så dette er ikke mulig å kombinere med de landbrukspolitiske målene som det er bred enighet om på Stortinget.  Høyre: I prosess Gimming finner støtte hos regjeringspartiet Senterpartiet og har ingen grunn til å frykte flertall for Frps forslag.  Mer interessant er spørsmålet hva som ville skjedd dersom Erna Solberg var statsminister.  Høyres landbrukspolitiske talsperson Lene Westgaard-Halle skriver i en e-post at hun deler mange av Frps bekymringer knyttet til manglende konkurranse i verdikjeden for matvarer. – Høyre er nå midt oppe i en bred prosess med gjennomgang av hele den norske landbrukspolitikken, nettopp med tanke på å sikre et moderne og robust landbruk i fremtiden. Markedsregulatorordningen er et av temaene vi diskuterer, og vi ønsker en gjennomgang, men har foreløpig ikke konkludert på hvilke grep som bør tas.
FrP vil fjerne ordningen med markedsregulatorer i landbruket. Selskapene Nortura (kjøtt og egg), Tine (melk), og Felleskjøpet Agri (korn) er markedsregulatorer. De skal sørger for stabilitet i produktleveranse og betaling til bøndene. Listhaug mener at Tine og Nortura ikke klarer oppgavene sine godt nok, mens lederen av Norges Bondelag, Bjørn Gimming, avviser denne påstanden. Uten markedsregulatorer vil produksjon og priser bli bestemt av markedet alene, noe Listhaug tror vil fungere godt. Bondelaget mener resultatet hadde vært negativt både for bonde og forbruker. 